ROZHODNUTIE KOMISIE
z 8. augusta 2008
o dočasnom vstupe a dovozoch do Spoločenstva registrovaných koní z Južnej Afriky
[oznámené pod číslom K(2008) 4211]
(Text s významom pre EHP)
(2008/698/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/426/EHS z 26. júna 1990 o zdravotnom stave zvierat v súvislosti s presunom a dovozom zvierat čeľade koňovitých equidae z tretích krajín (1), a najmä na jej článok 13 ods. 2 a články 14, 15, 16 a článok 19 bod i),
keďže:
(1)
Rozhodnutie Komisie 97/10/ES z 12. decembra 1996, ktorým sa mení a dopĺňa rozhodnutie Rady 79/542/EHS a rozhodnutie Komisie 92/160/EHS, 92/260/EHS a 93/197/EHS týkajúce sa dočasného vstupu a dovozov do Spoločenstva registrovaných koní z Južnej Afriky (2), bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto rozhodnutie kodifikovať.
(2)
Južná Afrika je zahrnutá do prílohy I k rozhodnutiu Komisie 2004/211/ES zo 6. januára 2004, ktorým sa ustanovuje zoznam tretích krajín a častí ich územia, z ktorých členské štáty povoľujú dovoz živých zvierat koňovitých a ich spermy, oocytov a embryí, a ktorým sa menia a dopĺňajú rozhodnutia 93/195/EHS a 94/63/ES (4).
(3)
Následne po inšpekčnej veterinárnej misii Komisie v Južnej Afrike sa zdá, že sanitárna situácia je kontrolovaná uspokojivým spôsobom dobre štruktúrovanou a dobre organizovanou veterinárnou službou.
(4)
Žrebčia nákaza má v niektorých častiach Južnej Afriky endemický charakter. V provincii Západné Kapsko sa však žrebčia nákaza nevyskytla už viac ako 6 mesiacov. V Južnej Afrike sa za viac ako šesť mesiacov oficiálne nevyskytuje sopľavka, konská encefalomyelitída vo všetkých jej formách, infekčná anémia koní a vezikulárna stomatitída.
(5)
Veterinárne orgány Južnej Afriky sa zaviazali do 24 hodín elektronicky oznámiť Komisii a členským štátom potvrdenie výskytu akejkoľvek infekčnej alebo nákazlivej choroby zvierat koňovitých uvedenej v prílohe A k smernici 90/426/EHS, tak ako aj akúkoľvek zmenu vakcinačnej politiky a v rámci vhodnej lehoty dovoznej politiky týkajúcej sa zvierat koňovitých.
(6)
Veterinárne orgány Južnej Afriky poskytli určitý počet záruk týkajúcich sa registrovaných koní určených na dočasný vstup alebo stály dovoz do Spoločenstva.
(7)
Podmienky zdravia zvierat by sa mali prijať v súlade so situáciou zdravia zvierat v príslušnej tretej krajine. Z dôvodu nevyhnutných požiadaviek v oblasti kontroly pohybu a karantény na území Južnej Afriky sa toto rozhodnutie týka iba dočasného vstupu a dovozu registrovaných koní.
(8)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Regionalizácia Južnej Afriky vzťahujúca sa na dočasný vstup a dovoz registrovaných koní do Spoločenstva sa uplatňuje pod podmienkou, že sú splnené dodatočné záruky uvedené v prílohe I.
Článok 2
Rozhodnutie 97/10/ES sa zrušuje.
Odkazy na zrušené rozhodnutie sa považujú za odkazy na toto rozhodnutie a znejú v súlade s tabuľkou zhody uvedenou v prílohe IV.
Článok 3
Toto rozhodnutie je určené členským štátom.
V Bruseli 8. augusta 2008